Kes on valimiste vastu?


Kas endise keskerakonna ja asunikkude tegelased kommunistidega käsikäes?

Tallinnas levitati lendlehti. 

Tallinnas ja kuuldavasti ka mujal on viimastel päevadel levitatud väikesi lendlehti, mis trükitud õhukesele siidpaberile ja toodud sisse nähtavasti piiri tagant.

Selles lendlehes antakse teada, et rahvuslik keskerakond, asunikkude koondus, sotsialistide partei, ametiühingud ja Eestimaa kommunistlik partei olevat otsustanud Rahvuskogu valimisi boikoteerida.

Selle põhjenduseks tuuakse lendlehes ette, et valitsus ei olevat lubanud kihutustöös vabadust ja polevat nõus olnud valimisi tuleva kevadeni edasi lükkama, nii nagu seda mõnelt poolt soovitud, "ja selles olukorras ei olevat rahval ja tema demokraatlikkudel organisatsioonidel muud üle jäänud kui valimisi boikoteerida."

Lendleht hüüab: "Mitte ühtegi häält Pätsi valitsuse kandidaatidele, võidelge demokraatliku vabariigi eest!"

Kena demokraatia, mida kommunistide eestvõttel eesti rahvale pakutakse!

Huvitav, kas kommunistid püüavad ka Eestis niisugust "rahvarinnet" sobitama hakata, nagu see mõnel pool välismaal nende eestvõttel on loodud, mis aga vastavatele maadele suuri raskusi ja hädaohte on toonud.

Uus Eesti
1936